---
title: Danmarks hyggeligste træf
subtitle: MC Island Træf
date: 2024-10-09
author:
  - Lars Kofoed-Gertvig
categories: [kultur]
filters:
  - footer
---

::: {.lead}
MC Island Træf blev afholdt for 21. år i træk,
og fremmødet var større end nogensinde.
:::

![Foto: Lars Kofoed-Gertvig](backrest.jpg)

Det er sidste weekend i august.
Markerne er høstet og sensommer solen lyser varmt over Orø,
og der er MC Island Træf.
MC Island holder til på Brøndevej 49a,
hvor klubben arrangerer og lægger hus til det årlige motorcykel-træf.
Træffet er hvert år et kæmpe tilløbsstykke fra fredag til søndag,
og huser alt fra årelange klubmedlemmer, frivillige, musikere,
lokale Orø ansigter og alt derimellem.

![Foto: Lars Kofoed-Gertvig](chrome.jpg)

Fra det øjeblik man drejer op ad vejen,
er man ikke i tvivl om, hvad der skal foregå.
Stemningen er høj.
Musikken spiller -
der er biler, motorcykler og biker-mænd og -kvinder på hvert et hjørne.
Bevæger man sig lidt længere ind på området,
møder man den store parkerings- og udstillingsplads bag klubhuset.
Her kommer op mod 1.200 motorcykler igennem.
Der er tohjulet historie i form af gamle klassiske motorcykler,
men også en rejse gennem årtierne,
hvor tidens design og udvikling er bredt repræsenteret.
En så stor samling af motorcykler er en oplevelse for unge og gamle.
Entusiaster eller blot nysgerrige forbipasserende.
Dette ses tydeligt
ved en tilslutning på næsten 2.000 besøgende hen over weekenden.

![Foto: Lars Kofoed-Gertvig](lineup.jpg)

For år tilbage besluttede klubben
at træffet skulle være tilgængeligt for alle,
og derfor betales der ikke entré.
Til gengæld er de fleste gæster med på at støtte op om det store arrangement
ved at købe deres mad og drikke på pladsen --
og besøge øens mange gode steder
til en bid mad, en is eller andet godt i sommervarmen.

Selve festpladsen er tætpakket med musik, fadøl, mad og god stemning.
Det mærkes, at dette er en weekend mange ser frem til,
og at gæsterne kommer med godt humør og at danseskoene er kridtet.
Begge aftener er der livemusik med fuldt band,
og det store telt summer af fest og glade dage.

Lørdag kl. 10:00 afvikles en tilbagevendende tradition,
hvor omkring 100 motorcyklister,
anført af MC Islands medlemmer,
kører til Orøstrand for at glæde børn og unge
med en køretur eller high five fra de smilende bikere.
I samme ånd donerer klubben et beløb fra overskuddet af salget
til Orøstrand ved træffets afslutning.

De fleste gæster, der kommer fra nær og fjern,
bor på det fine campingområde,
der støder op til marken bag klubhuset.
Her er plads til afslapning
og der skabes hurtigt en hyggelig lejratmosfære blandt de mange gæster.

![Foto: Lars Kofoed-Gertvig](flag.jpg)

Om man er til motorcykler eller ej,
så er det årlige træf bestemt et besøg værd.
Og for en stor del af de deltagende gæster,
er det at besøge Orø og MC Island, en årlig begivenhed
der ligger fast i kalenderen.

På gensyn.
